wickkiey/tamil-wikipedia-chunked huggingface dataset:
# இரண்டாம் அஜிசிலேயஸ்

## துவக்க கால வாழ்க்கை

### இளம்பருவம்

எசுபார்த்தாவின் இரண்டு அரச குடும்பங்களில் ஒன்றான யூரிபோன்டிட் வம்சத்தைச் சேர்ந்த அரசர் இரண்டாம் ஆர்க்கிடாமோஸ் (ஆர். 469–427) என்பவர் அஜிசிலேயசின் தந்தை ஆவார். ஆர்க்கிடாமோசுக்கு ஏற்கனவே லாம்பிட்டோ என்வரின் வழியாக அகிஸ் என்ற மகன் உண்டு. லாம்பிட்டோவின் மரணத்திற்குப் பிறகு, ஆர்க்கிடாமோஸ் 440 களின் முற்பகுதியில் மெலசிப்பிடாஸின் மகள் யூபோலியாவை மறுமணம் செய்து கொண்டார். 358 இல் அவர் இறக்கும் போது அவருக்கு 84 வயது இருந்ததாகக் கூறப்படுகிறது. ஏகேசிலாஸ் அநேகமாக 442 இல் பிறந்திருக்கலாம். அஜிசிலேயசுக்கு கினிஸ்கா என்ற சகோதரியும் இருந்தார் (பண்டைய வரலாற்றில் பண்டைய ஒலிம்பிக்கில் வெற்றியைப் பெற்ற முதல் பெண்). அஜிசிலேயஸ் என்ற பெயர் அரிதானது மேலும் எசுபார்த்தாவின் துவக்ககால மன்னர்களில் ஒருவரான முதலாம் அஜிசிலேயசுக்கு இப்பெயர் உண்டு.  
அஜிசிலேயஸ் முடமாகப் பிறந்தார். சில அறிஞர்கள் அவர் தன் உயிரை இழக்க வேண்டும் என்று வாதிட்டனர், ஏனெனில் பல நூறு ஆண்டுகளுக்குப் பிறகு எழுதப்பட்ட புளூட்டாக்சின் கூற்றின்படி, ஊனமாக பிறந்த எசுபார்த்தன் குழந்தைகள் ஒரு பள்ளத்தில் தள்ளப்பட்டனர். ஆனால் நவீன தொல்லியல் சான்றுகள் ஊனமுற்ற குழந்தைகளைக் கொல்வது என்பது ஒரு கட்டுக்கதை என்று நிரூபித்துள்ளன; சிசுக்கொலை நடந்தது ஆனால் அது அரிதானதாகவே இருந்தது. மேலும் பல ஊனமுற்ற குழந்தைகள் பிறந்த பிறகு வளர்க்கப்பட்டனர், கொல்லப்படவில்லை. குழந்தைகள் தூக்கி எறியப்பட்டதாகக் கூறப்படும் கீடாஸில் உள்ள பள்ளத்தின் நடந்த தொல்லியல் அகழ்வாராய்ச்சியில் குழந்தைகளின் எச்சங்கள் எதுவும் கண்டறியப்படவில்லை.  
7 வயதில், அஜிசிலேயஸ் எசுபார்த்தாவின் *அகோஜ்* எனப்படும் கடுமையான போர்க் கல்வியைப் பயில வேண்டியிருந்தது. அவர் ஊனமுற்றவராக இருந்தபோதிலும், அவர் தன் பயிற்சியை அற்புதமாக முடித்தார், உண்மையில், அரச வாரிசுகளுக்கு *அகோஜிலிருந்து* விலக்கு அளிக்கப்பட்டது. ஆனால் குடிமக்களைப் போலவே மிகச் சில எசுபார்த்தா மன்னர்கள் இப்பயிற்ச்சியை பயிற்சி பெற்றனர். இவரைப் போலவே குறிப்பிடத்தக்க விதிவிலக்காக பயிற்சி பெற்று பின்னர் மன்னராக ஆன லியோனிடாசு ஆவார். 433 மற்றும் 428 க்கு இடையில், லிபியாவில் ஓரளவு செல்வாக்கைக் கொண்டிருந்த குடும்பத்தையும், ஆர்க்கிடாமோஸ் வட்டத்தைச் சேர்ந்த பிரபுவான லைசாந்தருடன் ஒருபால் உறவு கொண்டவராக இருந்தார்.
# இரண்டாம் அஜிசிலேயஸ்

## துவக்க கால வாழ்க்கை

### எசுபார்த்தாவின் இளவரசராக

அஜிசிலேயஸ் ஆட்சிக்கு வருவதற்கு முந்தைய வாலிப வாழ்க்கையைப் பற்றி அதிகம் அறியப்படவில்லை. முக்கியமாக இவரது நண்பரும், வரலாற்றாசிரியருமான செனபோன் இவரது ஆட்சியைப் பற்றி மட்டுமே எழுதியுள்ளார். இவரது சிறப்பு அந்தஸ்து காரணமாக, கிரிப்டியா இரகசியக் குழுவில் உறுப்பினராக இருந்திருக்காலம். இக்குழுவானது இளம் எசுபார்டான்களைக் கொண்ட உயரடுக்கு குழுவாகும். இவர்கள் எசுபார்த்தன் பிரதேசத்தில் கமுக்கமாக சென்று ஆபத்தானதானவர்கள் என்று கருதப்படும் எலட்களைக் கொல்லுவர். இவர் 20 வயதை அடைந்து முழு குடிமகனாக ஆனநிலையில் இவரது ஒன்றுவிட்ட அண்ணன் இரண்டாம் அகிஸ் கிமு 427 இல் மன்னரானார்.  
ஏதென்சுக்கு எதிரான பெலோபொன்னேசியப் போரின் போது அஜிசிலேயஸ் ஒருவேளை கிமு 418 இல் மாண்டினியா போரில் பணியாற்றினார். கிமு 408 – 400 இக்கு இடைப்பட்ட ஒரு காலக் கட்டத்தில் அஜிசிலேயஸ் கிளியோராவை மணந்தார். கிளியோரா தன் கணவன் மீது செல்வாக்கு செல்லுபவராக இருந்தபோதிலும், அவர் குறித்து அவ்வளவாக அறியப்படவில்லை. கிளியாராவின் தந்தை அரிஸ்டோமெனிடாஸ், தீப்சில் நல்ல செல்வாக்கு கொண்ட ஒரு பிரபு ஆவார்.  
412-411 இல் பாரசிகத்துடன் கையொப்பமான மூன்று ஒப்பந்தங்களுக்கு கைமாற்று உதவியாக எசுபார்த்தாவுக்கு பாரசிகம் நிதி உதவியை அளித்தது. அதைக்கொண்டு ஏதென்சை தோற்கடித்த கடற்படை ஒன்றை எசுபார்த்தா உருவாக்கியது. இந்த கடற்படை முக்கியமாக லைசாந்தரால் வழிநடத்தப்பட்டது. இந்தப் போரில் எசுபார்த்தா அடைந்த வெற்றியானது ஆசியாவில் இருந்த கிரேக்க நகரங்களிலும், எசுபார்த்தாவிலும் அவருக்கு மகத்தான செல்வாக்கைக் கொடுத்தது, அதனால் அவர் மன்னராகவும் திட்டமிட்டார். கிமு 403 இல் எசுபார்த்தாவின் இரண்டு மன்னர்களான, அகிஸ் மற்றும் பௌசானியாஸ் ஆகிய இருவரும் அவரது செல்வாக்கை குறைக்க ஒன்றாக திட்டமிட்டு செயல்பட்டனர்.
# இரண்டாம் அஜிசிலேயஸ்

## ஆட்சி

### அரியணை ஏறுதல் (கிமு 400–398)

கிமு 400 மற்றும் 398 க்கு இடையில் தெல்பியிலிருந்து திரும்பும் போது இரண்டாம் ஆஜிஸ் இறந்தார். அவரது இறுதிச் சடங்கிற்குப் பிறகு, அவரின் மகன் லியோடிசிடாசின் உரிமைகோரலை எதிர்த்து அரியணைக்காக அஜிசிலேயஸ் போராடினார். லியோடிசிடாஸ் அவரது தாயாருக்கும் ஆல்சிபியாடீசுக்குமான கள்ளத் தொடர்பில் பிறந்தவர் என்று எசுபார்த்தாவில் பரவியிருந்த வதந்தியைப் பயன்படுத்தி அஜிசிலேயஸ் போட்டியிட்டார். பிரபல ஏதெனியன் அரசியல்வாதியும் பெரிக்கிளீசின் மருமகனுமான ஆல்சிபியாடீசு, பெலோபொன்னேசியன் போரின்போது ஏதெனிலிருந்து நாடுகடத்தப்பட்டதால் எசுபார்த்தாவுக்கு வந்து சேர்ந்தார். பின்னர் அங்கு அரசியை மயக்கியனார் என்ற கருத்துகள் இருந்தன. மேலும் மன்னர் ஆஜிஸ் கூட மரணப் படுக்கையில் இருந்த லியோடிசிடாசை தன் மகனாக மட்டுமே அங்கீகரித்தார் என்ற உண்மையால் வதந்திகள் வலுப்பெற்றன.  
லியோடிசிடாசின் ஆதரவாளரான டியோபீத்ஸ், எசுபார்த்தாவின் மன்னராக வருபவர் ஊனமுற்றவராக இருக்கக் கூடாது என்று ஒரு பழைய ஆரக்கிளை மேற்கோளாக காட்டி வாதிட்டார். ஆனால் லைசாந்தர் தந்திரமாக ஆரக்கிளை உருவகமாகமாகவே புரிந்து கொள்ள வேண்டும் என்று கூறி அக்கூற்றை மறுத்தார். ஆரக்கிளால் எச்சரிக்கப்பட்ட ஊனம் என்பது லியோடிச்சிடாசின் தந்தை யார் என்பதன் மீதான சந்தேகத்தையே குறிக்கும் என்று வாதிட்டடு வாதத்தில் வென்றார். அஜிசிலேயசை ஆட்சிக் கட்டிலில் ஏற்றதில் லைசாந்தரின் பங்கு குறித்து வரலாற்றாசிரியர்களால் விவாதிக்கப்பட்டது. முக்கியமாக புளூட்டாக் அவரை சதித்திட்டத்தின் முக்கிய தூண்டுகோலாக காட்டுகிறார். அதே நேரத்தில் செனபோன் லைசாந்தரின் செல்வாக்கைக் குறைத்து மதிப்பிடுகிறார். கிமு 403 இல் தான் இழந்த அரசியில் செல்வாக்கை மீண்டும் பெற புதிய அரசர் தனக்கு உதவுவார் என்று நம்பியதால், லைசாந்தர் சந்தேகத்திற்கு இடமின்றி அஜிசிலேயசை ஆதரித்தார்.
# இரண்டாம் அஜிசிலேயஸ்

## ஆட்சி

### சினாடனின் சதி (கிமு 399)

சினாடனின் சதி கிமு 399 ஆம் ஆண்டு கோடையில் அஜிசிலேயசின் ஆட்சியின் முதல் ஆண்டில் நடந்தது. சினாடோன் என்பவர் எசுபார்த்தன் குடிமகன் அந்தஸ்தை இழந்தவர். ஏனெனில் அவர் சார்ந்த கூட்டு உணவகத்திற்கு செலுத்தவேண்டிய கட்டணத்தை அவரால் செலுத்த முடியாத காரணத்தால் அவர் குடிமகன் அந்தஸ்தை இழந்தார். பாரம்பரியக் காலத்தில் எசுபார்த்தன் குடிமக்களின் எண்ணிக்கை குறைந்து வந்ததற்கான முக்கிய காரணங்களில் இதுவும் ஒன்றாகும். இந்த சிக்கல் *ஒலிகன்ட்ரோபியா* என்று அழைக்கப்பட்டது. கிமு 404 இல் ஏதென்சுக்கு எதிரான எசுபார்த்தாவின் வெற்றிக்குப் பிறகு எசுபார்த்தா கிரேக்கத்தின் முதன்மை ஆதிக்க சக்தியாக வளர்ந்தது. இதனால் நகரத்தில் பெருவாரியாக செல்வம் குவிந்தது. குடிகளிடையே ஏற்றத்தாழ்வு பெருகியது. இது எசுபார்த்தாவில் பணவீக்கம் ஏற்படவும் காரணமாயிற்று. இதன் விளைவாக சினடான் போன்ற ஓரளவு மட்டுமே வருமானம் கொண்ட பல குடிகளை வறுமையில் ஆழ்த்தியது. அதனால் அவர்கள் செலுத்தவேண்டிய கட்டணங்களை செலுத்த இயலாததால், அவர்கள் குடிமக்கள் தரத்திலிருந்து கீழிறக்கப்பட்டனர். இவ்வாறு குடியுரிமை நிலையில் இருந்து தரமிறக்கப்பட்ட குடிமக்களின் நிலையை மீட்டெடுப்பதே இச் சதித்திட்டத்தின் நோக்கமாக இருந்தது. எவ்வாறாயினும், இச்சதி கண்டுபிடிக்கப்பட்டு சினாடனும் சதிதிட்டத்தைத் தீட்டிய அதன் தலைவர்களுக்கும் மரண தண்டணை விதிக்கபட்டது. அநேகமாக இச்சதியைக் முறியடித்தில் அஜிசிலேயசின் தீவிர பங்கேற்பு இருந்திருக்கலாம் ஆனால் சதி தோன்றுவதற்கு காரணமான சமூக நெருக்கடியைக் களைய எந்த நடவடிக்கையும் எடுக்கப்படவில்லை. அந்த நேரத்தில் எசுபார்த்தா சமூகம் எதிர்கொண்ட முக்கியமான பிரச்சனையை உணர அஜிசிலேயசு தவறியது நவீன வரலாற்றாசிரியர்களால் விமர்சிக்கப்படுகிறது.
# இரண்டாம் அஜிசிலேயஸ்

## ஆட்சி

### அனத்தோலியா மீதான படையெடுப்பு (கிமு 396–394)

எசுபார்த்தாவிற்கும் பாரசீகப் பேரரசுக்கும் இடையில் கிமு 412 மற்றும் கிமு 411 இல் ஒப்பந்தங்கள் கையெழுத்தாயின. இதில் பிந்தைய ஒப்பந்தத்தின்படி, ஆசியா மைனரில் இருந்த கிரேக்க நகர அரசுகள் பாரசீகத்தின் ஏகாதிபத்தியத்துக்கு உட்பட்டவையாக மாறின. கிமு 401 ஆம் ஆண்டில், இந்த நகர அரசுகளும் எசுபார்த்தாவும் இளைய சைரஸ் (பாரசீகப் பேரரசரின் இளைய மகன் மற்றும் லைசாந்தரின் நெருங்கிய நண்பர்) பாரசீகத்தின் அரியனையைக் கைப்பற்றும் முயற்சியை ஆதரித்தன. அவரது அண்ணனும், பாரசீகத்தின் புதிய பேரரசருமான இரண்டாம் அர்தசெராக்சசுக்கு எதிரான போரில் அவர் குனாக்சா சமரில் தோற்கடிக்கபட்டார். இதில் எசுபார்த்தா அர்தசெராக்சசுக்கு எதிராக போரில் ஈடுபட்டது. மேலும் ஆசியாவில் இருந்த கிரேக்க நகர அரசுகளும் எசுபார்த்தாவின் செயலுக்கு துணை நின்றன. கிமு 397 ஆம் ஆண்டில், பெலோபொன்னேசியப் போரின் முடிவில் ஆசியவில் உள்ள கிரேக்க நகரங்களின் மீது தாங்கள் கொண்டிருந்த செல்வாக்கை மீட்பதற்காக, அஜிசிலேயஸ் தலைமையில் ஆசியாவில் ஒரு பெரிய போர்பயணத்தை மேற்கொள்ளும் திட்டத்தை லைசாந்தர் வடிவமைத்தார். எசுபார்த்தன் சட்டசபையில் போருக்கு ஒப்புதலைப் பெறுவதற்கு வசதியாக, லைசாந்தர் 30 எசுபார்த்தன் குடிமக்கள் மட்டுமே படையில் இணைத்திருந்தார் அதனால் ஒப்புதல் பெறுவதில் உள்ள சிக்கல் குறைக்கும் என்பதே திட்டம். இராணுவத்தின் பெரும்பகுதியினர் 2,000 *நியோடாமோட்கள்* (விடுதலை தரப்பட்ட எலட்கள் ) மற்றும் 6,000 கிரேக்க நட்பு நாடுகளைச் சேர்ந்த வீரர்களாவர். கூடுதலாக, ஒலிம்பியாவில் சியுசு மற்றும் தெல்பியில் அப்பல்லோவின் ஆரக்கிள்களின் ஆருடத்தின் ஆதரவைப் பெற்றார்.
# இரண்டாம் அஜிசிலேயஸ்

## ஆட்சி

### அனத்தோலியா மீதான படையெடுப்பு (கிமு 396–394)

#### ஆலிசில் பலி (கிமு 396)

லைசாந்தர் மற்றும் அஜிசிலேயஸ் இந்த போர் பயணத்தை கிரேக்கர்கள் அனைவரும் இணைந்த ஒரு கூட்டமைப்பு போர் பயணமாக விரும்பினர். ஆனால் இதில் ஏதென்சு, கொரிந்து, குறிப்பாக தீப்ஸ் போன்றவை கலந்துகொள்ள மறுத்துவிட்டன. கிரேக்க இராணுவத்தின் தலைவனாக இருந்ததாக *இலியட்டில்*, கூறப்பட்ட அகமம்னான் திராய்க்கு புறப்படுவதற்கு முன்னர், ஆலிசில் (போயோடியன் பிரதேசத்தில் ) பலியிட்டார் எனப்படுகிறது. அந்த இடத்தில் பலிகொடுக்க 396 ஆம் ஆண்டு வசந்த காலத்தில், அஜிசிலேயஸ் வந்தார். இருப்பினும், அவர் இதுகுறித்து போயோட்டியர்களுக்கு முன்கூட்டியே தெரிவிக்கவில்லை, மேலும் உள்ளூர் நபருக்குப் பதிலாக தனது சொந்த பூசகரைக் கொண்டு பலியிடும் நிகழ்வை நடத்த வந்தார். இதையறிந்த போயோட்டியர்கள் அவர் பலியிடுவதைத் தடுத்து அவரை அவமானப்படுத்தினர்; எசுபார்த்தாவிற்கும் தீப்சுக்கும் இடையேயான உறவுகள் மிகவும் மோசமாகிவிட்டதால், அவர்கள் மோதலைத் தூண்ட நினைத்திருக்கலாம். அஜிசிலேயஸ் பின்னர் ஆசியாவிற்குச் சென்றார், ஆனால் தீப்ஸ் அவரை அவரது வாழ்நாள் முழுவதும் வெறுத்தது.
# இரண்டாம் அஜிசிலேயஸ்

## ஆட்சி

### அனத்தோலியா மீதான படையெடுப்பு (கிமு 396–394)

#### ஆசியாவில் போர்த்தொடர் (கிமு 396–394)

எசுபாத்தாவின் முக்கிய தளமான எபேசசில் அஜிசிலேயஸ் தரையிறங்கியவுடன், பாரசீக ஆளுநர் திசாபெர்னசுடன் மூன்று மாத போர் நிறுத்த ஒப்பந்தத்துக்கு வந்தார் இதனால் கிரேக்க நட்பு நாடுகளிடையேயான சிக்கல்களைத் தீர்க்கும் எனக்கருதினார். இளைய சைரசால் முன்னர் பணியமர்த்தப்பட்ட சில கிரேக்க கூலிப்படையினரை ( பத்தாயிரம் ) இவர் தனது இராணுவத்தில் ஒருங்கிணைத்துக்கொண்டார். அவர்கள் பாரசிகத்திலிருந்து செனபோனின் தலைமையில் திரும்பியிருந்தனர். அவர் அஜிசிலேயசிடம் வேலைக்கு சேர்ந்தார். எபேசசில், அஜிசிலேயசின் அதிகாரமானது லைசாந்தரால் மங்கவைக்கப்பட்டது. அவர் பெலோபொன்னேசியன் போரின் முடிவில் கிரேக்க நகரங்களின் கட்டுப்பாட்டைக் கொண்டிருந்த அவரது ஆதரவாளர்கள் பலருடன் மீண்டும் உறவை புதுப்பித்துக்கொண்டார். அவர் அப்பகுதியில் செல்வாக்கு செலுத்துவதால் கோபமடைந்த அஜிசிலேயஸ், லைசாந்தரை இராணுவத்திலிருந்து வெளியேறும் நிலைக்கு உள்ளாக்க பலமுறை அவமானப்படுத்தினார். அவர்களிருவருக்கும் இருந்த முந்தைய உறவு, அஜிசிலேயஸ் அரியணை ஏறுவதில் லைசாந்தரின் பங்கு இருந்தது போன்றவற்றையும் தாண்டி இது நிகழ்ந்தது. புளூடார்க் கூற்றின்படி, அஜிசிலேயசால் லைசாந்தர் இராணுவப் பொறுப்பிலிருந்து விடுவிக்கப்பட்ட பிறகு, அரியணையை தேர்ந்தெடுக்கும் வகையில் லைசாந்தர் தனது இரகசியத் திட்டத்துடன் திரும்பிச் சென்றார்.  
லைசாந்தர் வெளியேறிய பிறகு, அஜிசிலேயஸ் பாரசிக ஆளுநரான பர்னாபாஸ் பொறுப்பில் இருந்த பிரிஜியா பிரதேசத்தின் தன் கவனத்தைத் திருப்பினார். அந்தப் பகுதி முழுவதும் சூறையாடப்பட்டது. பின்னர் வந்த குளிர்காலத்தில் இவர் எபேச்சில் இருந்தார். அங்கு இவர் ஒரு குதிரைப்படைக்கு பயிற்சி அளித்தார். ஒருவேளை பத்தாயிரவரின் குதிரைப்படைக்கு தலைமைதாங்கிய செனோபோனின் ஆலோசனையின் பேரில் பயிற்சி அளித்திருக்கலாம். 395 ஆம் ஆண்டில், ஆசியா மைனரின் தெற்கில் உள்ள காரியாவைத் தாக்குவேன் என்று எசுபார்த்தன் மன்னர் திசாபெர்னசை ஏமாற்றி, மீண்டர் ஆற்றின் மீது பாதுகாப்புக் கோட்டைப் பாதுகாக்கும் விதமாக பாரசிக ஆளுநரை திசைத்திருப்பினார். அதைத் தாக்காத மன்னர், அகேசிலாசுக்கு வடக்கே உள்ள முக்கியமான நகரமான சர்திசாக்கு சென்றார். அங்கு மன்னரை எதிர்கொள்ள திஸ்சபெர்னஸ் விரைந்தார், ஆனால் முன்கூட்டியே அனுப்பப்பட்ட அவரது குதிரைப்படை அஜிசிலேசின் இராணுவத்தால் தோற்கடிக்கப்பட்டது. சர்டிஸ் போரில் வெற்றி பெற்ற பிறகு, நிலம் மற்றும் கடற்படை என இரண்டிற்கும் தலைமை வகித்த முதல் மன்னரானார் அஜிசிலேயஸ் ஆவார். இவர் தன் கடற்படையை ஒழுங்குபட அமைத்து தன் மைத்துனரான பெய்சாந்தர் அனுபவமற்றவராக இருந்தபோதிலும் அவரை கடற்படை தளபதியாக்கினார்; ஒருவேளை அஜிசிலேயஸ் மீண்டும் ஒரு லைசாந்தரை உருவாக்குவதை தவிர்க்க விரும்பி இருக்கலாம். போரில் ஏற்பட்ட தோல்விக்குப் பிறகு, திசாபெர்னசுக்கு பாரசிக மன்னர் மரணதண்டனை விதித்தார். லியோன்டன் கெபாலாய், கோர்டியன் மற்றும் மிலேடோ தீச்சோஸ் கோட்டைகளை கைப்பற்றுவதற்கு தேவையான முற்றுகை உபகரணங்கள் இல்லாததால், 394 ஆம் ஆண்டு அஜிசிலேயசின் பிரிஜியன் போர்த்தொடர் பலனளிக்கவில்லை.  
மேலும் கிழக்கே ஆசியாவில் போர்த்தொடர்களை மேற்கொண்டு அகமானசியப் பேரரசின் குடிமக்கள் மத்தியில் ஆட்சியின்மீது அதிருப்தியை உருவாக்க அல்லது ஆசியாவைக் கைப்பற்றவும் அஜிசிலேயஸ் விரும்பினார் என்று செனபோன் கூறுகிறார். ஆனால் கிமு 394இல் விரைவில் இவர் ஐரோப்பாவுக்குத் திரும்ப வேண்டிய கட்டாயம் ஏற்பட்டது.
# இரண்டாம் அஜிசிலேயஸ்

## ஆட்சி

### நிராகரிப்பு

தீப்சுடன் புதிதாகப் போர் தொடங்கியபோது, அஜெசிலேயஸ் இரண்டு முறை போயோட்டியா மீது படையெடுத்தார் (கிமு 378 மற்றும் 377 இல்). இருப்பினும் இவர் அடுத்த ஐந்து ஆண்டுகள் குறிப்பிடப்படாத ஆனால் கடுமையான நோயின் காரணமாக பெரும்பாலும் செயலற்ற நிலையில் இருந்தார். கிமு 371 பேராயத்தில் இவருக்கும் தீப்சின் தளபதி எபமினோண்டாசுக்கும் இடையே ஒரு வாக்குவாதம் பதிவு செய்யப்பட்டுள்ளது. மேலும் இவரது செல்வாக்கின் காரணமாக, தீப்ஸ் சமாதானத்திலிருந்து முற்றிலும் விலக்கப்பட்டது. மேலும் 371 இல் தீப்சுக்கு எதிராக படைகளை அணிவகுத்துச் செல்லும்படி அகேசிலாசின் அரச சகாவான கிளியோம்ப்ரோடசுக்கு உத்தரவு வழங்கப்பட்டது. லியூக்ட்ரா சமரில் கிளியோம்ப்ரோடஸ் தோற்கடிக்கப்பட்டு கொல்லப்பட்டார். மேலும் எசுபார்த்தன் மேலாதிக்கம் தூக்கியெறியப்பட்டது.
# இரண்டாம் அஜிசிலேயஸ்

## ஆட்சி

### நிராகரிப்பு

#### எகிப்து பயணம்

.]]
மாண்டினாயா போருக்குப் பிறகு, அஜெசிலேயஸ், பாரசீகத்திற்கு எதிராக மன்னர் நெக்டனெபோ I மற்றும் அவரது ஆளுநர் தியோஸ் ஆகியோருக்கு உதவுவதற்காக ஒரு கூலிப்படைக்கு தலைமையேற்று எகிப்துக்குச் சென்றார். கிமு 358 கோடையில், இவர் ஆதரவை தியோசின் உறவினரும் அதிகாரத்துக்கான போட்டியாளருமான இரண்டாம் நெக்டனெபோ க்கு மாற்றினார். அவர் தனக்கு உதவிக்கு ஈடாக இவருக்கு 200 க்கும் மேற்பட்ட தாலத்துகளை வழங்கினார். நாட்டிற்குத் திரும்பிச் செல்லும் வழியில் அஜெசிலேயஸ் சுமார் 41 ஆண்டுகால ஆட்சிக்குப் பிறகு, தம் 84 வயதில், சிரேனைக்காவில் இறந்தார். அவரது உடல் மெழுகினால் பதப்படுத்தப்பட்டு, எசுபார்த்தாவில் புதைக்கப்பட்டது.  
இவருக்குப் பின் இவரது மகன் மூன்றாம் ஆர்க்கிடாமஸ் ஆட்சிக்கு வந்தார்.
# சுல்தான் அகமட் சா

**சுல்தான் அகமட் சா** (மலாய் மொழி: *Sultan Ahmad Shah ibni Almarhum Sultan Mahmud Shah*; ஆங்கிலம்: *Sultan Ahmad Shah of Malacca*); என்பவர் மலாக்கா சுல்தானகத்தின் ஒன்பதாவது அரசர். இவர் சுல்தான் மகமுட் சாவின் மகன் ஆவார். 1511 முதல் 1513 வரை மலாக்காவை ஆட்சி செய்தவர்.  
அதே காலக்கட்டத்தில் மலாக்காவைப் போர்த்துகீசியர்கள் ஆட்சி செய்து வந்தார்கள். இருப்பினும் நாடு கடந்து வாழ்ந்த சுல்தான் அகமட் சா, மலாக்காவின் சுல்தான் எனும் பெயரில் மலாக்காவை ஆட்சி செய்தார்.
# சுல்தான் அகமட் சா

## வரலாறு

சுல்தான் மகமுட் ஷாவுக்கு மூன்று மகன்கள் இருந்தனர்.  
1. அலாவுதீன் ரியாட் ஷா II
1. முசபர் ஷா I
1. சுல்தான் அகமட் ஷா  
இவர்களில் சுல்தான் அகமட் ஷா என்பவர் மலாக்காவின் சுல்தான் பதவியை ஏற்றுக் கொண்டார். முசபர் ஷா I என்பவர், பின்னர் காலத்தில் பேராக் சுல்தானகத்தை உருவாக்கினார். அலாவுதீன் ரியாட் ஷா II என்பவர் ஜொகூர் சுல்தானகத்தை உருவாக்கினார்.
# சுல்தான் அகமட் சா

## வரலாறு

### சுல்தான் அகமட் ஷா

மலாக்காவின் சமூகத் தலைவர்களில் ஒருவரான ராஜா முதலியாரின் பேச்சைக் கேட்டு பெண்டகாரா துன் முத்தாகிரையும், அவரின் குடும்பத்தைரையும் கொன்றது தவறு என சுல்தான் மகமுட் ஷா பின்னர் உணர்ந்தார்.  
அதனால் சுல்தான் பதவியில் இருந்து விலகினார். அவருக்குப் பின்னர் அவருடைய மகன் அகமட் ஷா பதவிக்கு வந்தார். சுல்தான் அகமட் ஷா என்று அழைக்கப்பட்டார்.
# சுல்தான் அகமட் சா

## வரலாறு

### 1513-ஆம் ஆண்டில் இறப்பு

இருப்பினும் போர்த்துகீசியர்களிடம் சண்டை போட்டு, மலாக்காவை மீட்க முடியாத காரணத்தினால், 1513-ஆம் ஆண்டில், அவரின் தந்தையார் சுல்தான் மகமுட் ஷாவினால், சுல்தான் அகமட் ஷா கத்தியால் குத்திக் கொலை செய்யப்பட்டார்.  
பின்னர் சுல்தான் மகமுட் ஷாவே தன்னை மலாக்காவின் சுல்தானாகப் பிரகடனப்படுத்திக் கொண்டார். அந்த வகையில் சுல்தான் மகமுட் ஷா, மலாக்காவின் 10-ஆவது சுல்தானாகவும் பொறுப்பில் இருந்து உள்ளார்.
# சுல்தான் அகமட் சா

## போர்த்துகீசியர்களுடன் மோதல்கள்

இதற்கிடையில், 1509 - 1510-ஆம் ஆண்டுகளில் போர்த்துகீசியக் கடல் தளபதி லோபெஸ் டி செக்குயிரா மலாக்காவிற்கு வருகை தந்த போது, அவரைக் கொலை செய்ய சுல்தான் மகமுட் ஷா திட்டமிட்டார்.  
இருப்பினும், செக்குயிரா அந்தக் கொலைச் சதியை அறிந்து கொண்டு, மலாக்காவை விட்டு தப்பித்துப் போனார். இதைக் கேள்விப்பட்ட அபோன்சோ டி அல்புகெர்க் *(Afonso de Albuquerque)* எனும் மற்றொரு போர்த்துகீசியக் கடல் தளபதி கோவாவில் இருந்து 18 கப்பல்களில் 1200 போர் வீரர்களுடன் மலாக்காவிற்கு வந்தார்.
# சுல்தான் அகமட் சா

## போர்த்துகீசியர்களுடன் மோதல்கள்

### அபோன்சோ டி அல்புகெர்க்

போர்த்துக்கீசியர்கள் துப்பாக்கி, பீரங்கிகளைக் கொண்டு, சுல்தான் மகமுட் ஷாவின் படைகளின் மீது தாக்குதல்கள் நடத்தினர். மலாக்கா கடல்கரையில் ஒரு பெரிய போர் 40 நாட்கள் நடந்தது. 1511 ஆகஸ்டு மாதம் 24-ஆம் தேதி போர் முடிவுக்கு வந்தது. மலாக்கா வீழ்ச்சி அடைந்தது.  
சுல்தான் மகமுட் ஷா, தீபகற்ப மலேசியாவின் கிழக்குக் கடற்கரையில் இருக்கும் பகாங்கிற்கு தப்பிச் சென்றார். அங்கு இருந்து பின்னர் சிங்கப்பூரின் தென்கிழக்கே இருந்த பிந்தான் தீவிற்குச் சென்றார். அங்கு ஒரு மலாய் முஸ்லிம் கூட்டமைப்பிற்குத் தலைவரானார்.
# சுல்தான் அகமட் சா

## போர்த்துகீசியர்களுடன் மோதல்கள்

### பிந்தான் தீவில் தாக்குதல்

அங்கு இருந்தவாறு, போர்த்துகீசியர்களை எதிர்த்து, சுல்தான் மகமுட் ஷா, 1515 முதல் 1519 வரை பல தாக்குதல்களை நடத்தி வந்தார். அந்தத் தாக்குதல்கள் அனைத்தும் தோல்வியுற்றன.  
பிந்தான் தீவில் இருந்த சுல்தான் முகமது ஷாவை அடக்குவதற்கு போர்த்துகீசியர்கள் தீவிரமாகக் களம் இறங்கினார்கள். சுல்தான் முகமது ஷாவின் அச்சுறுத்தல்களை அடியோடு களைந்து விட, பிந்தான் தீவையே அழித்துவிட முடிவு செய்தார்கள். ஒரு பெரும் படை பிந்தான் தீவிற்கு அனுப்பப்பட்டது.  
அந்தப் படைக்கு பெட்ரோ மாஸ்காரன்காஸ் *(Pedro Mascarenhas)* என்பவர் தலைமை தாங்கினார். 1526-ஆம் ஆண்டு பிந்தான் தீவைத் தீயிட்டுக் கொளுத்தினார்கள்.
# சுல்தான் அகமட் சா

## போர்த்துகீசியர்களுடன் மோதல்கள்

### சுமத்திரா ரியாவ் தீவு

சுல்தான் முகமது ஷாவும் அவருடைய குடும்பத்தினரும் பிந்தான் தீவில் இருந்து சுமத்திரா, ரியாவ் (Riau) தீவுக் கூட்டத்தில் இருக்கும் கம்பார் எனும் இடத்திற்குத் தப்பிச் சென்றனர். அங்கேயே சுல்தான் முகமது ஷா தன்னுடைய கடைசி நாட்களையும் கழித்தார்.  
1528-ஆம் ஆண்டு சுல்தான் முகமது ஷா காலமானார். அத்துடன் மலாக்கா சுல்தான்களின் வரலாறும் ஒரு முடிவிற்கு வந்தது.
# சுல்தான் அகமட் சா

## மலாக்கா சுல்தான்கத்தின் ஆட்சியாளர்கள்

| மலாக்கா சுல்தான்கள் | ஆட்சி காலம் |  |
| --- | --- | --- |
| பரமேசுவரா | <> 1400–1414 </> |  |
| மெகாட் இசுகந்தர் ஷா | <> 1414–1424 </> |  |
| சுல்தான் முகமது ஷா | <> 1424–1444 </> |  |
| பரமேசுவரா தேவ ஷா | <> 1444–1446 </> |  |
| சுல்தான் முசபர் ஷா | <> 1446–1459 </> |  |
| சுல்தான் மன்சூர் ஷா | <> 1459–1477 </> |  |
| சுல்தான் அலாவுதீன் ரியாட் ஷா | <> 1477–1488 </> |  |
| சுல்தான் மகமுட் ஷா | <> 1488–1511 </> |  |
| சுல்தான் அகமட் ஷா | <> 1511–1513 </> |  |
| சுல்தான் மகமுட் ஷா | <> 1513–1528 </> | } |
# ராஜா முதலியார்

**ராஜா முதலியார்** அல்லது **ராஜா மண்டலியார்** (மலாய் மொழி: *Raja Mudaliar*; ஆங்கிலம்: *Raja Mutheliar*); என்பவர் 16-ஆம் நூற்றாண்டின் முற்பகுதியில் மலாக்காவில் வாழ்ந்த ஒரு செல்வந்தர்; ஒரு வணிகர். மலாக்காவின் சிட்டி சமூகத்தைச் சேர்ந்தவர். அந்தச் சமூகத்தினரின் தலைவராகவும் செயல்பட்டவர்.  
செஜாரா மெலாயு *(Sejarah Melayu)* எனும் மலாய் வரலாற்றுச் சுவடுகளின் கூற்றுப்படி, ராஜா முதலியார் மலாக்காவின் துறைமுகத் தலைவர் (மலாய் மொழி: *Syahbandar*; ஆங்கிலம்: *Chief of Port*) பதவியில் சேவை செய்தவர்.
# ராஜா முதலியார்

## பொது

துறைமுகத் தலைவர் பதவி என்பது மலாக்கா சுல்தானகத்தின் மூத்த அமைச்சர்களின் பதவிகளில் ஒன்றாகக் கருதப்பட்டது. சுல்தான் மகமுட் ஷாவிற்கும் அவரின் பெண்டகாரா துன் முத்தாகிர் என்பவருக்கும் இடையில் அவநம்பிக்கையை விதைப்பதற்காக தவறான குற்றச்சாட்டைச் சுமத்தியதாகவும் சொல்லப் படுகிறது.  
அந்த வகையில் இவர் துரோகம் செய்ததாகச் சித்தரிக்கப் படுகிறார். எனினும் துன் முத்தாகிரின் இறப்பிற்கு வேறு காரணங்களும் சொல்லப் படுகின்றன.
# ராஜா முதலியார்

## பொது

### சுல்தான் மகமுட் ஷாவின் நிர்வாகம்

சுல்தான் மகமுட் ஷாவின் நிர்வாகம் பலகீனமாக இருந்ததால், துன் முத்தாகிர் லஞ்சம் வாங்கினார் என்றும்; அமைச்சர்களுக்கு சலுகைகள் காட்டினார் என்றும்; அதனால் நிர்வாகம் சீர்குலைந்தது என்றும் சொல்லப் படுகிறது.  
நிர்வாகப் பலகீனங்கள் அமைச்சர்களிடையே பிரிவுகளை ஏற்படுத்தியது. இதன் விளைவாக சுல்தான் மகமுட் ஷா, பெண்டகாரா துன் முத்தாகிரையும் அவரின் முழுக் குடும்பத்தையும் தூக்கிலிட்டுக் கொன்றார்.
# ராஜா முதலியார்

## பொது

### துன் பத்திமா

துன் முத்தாகிர் தன் மகள் துன் பத்திமாவை, சுல்தான் மகமுட் ஷாவிற்குத் திருமணம் செய்து கொடுக்க இணக்கம் தெரிவிக்காததால் துன் முத்தாகிரின் மீது பழிவாங்கும் எண்ணம் ஏற்பட்டதாகவும் சொல்லப் படுகிறது.  
அந்தக் குற்றச்சாட்டின் விளைவாக பெண்டகாரா துன் முத்தாகிர் மற்றும் அவரின் முழு குடும்பத்தினரும் தூக்கிலிடப்பட்டனர். இதன் விளைவாக, பொது மக்களின் வெறுப்பை சுல்தான் மகமுட் ஷா சம்பாதித்தார். சுல்தான் மகமுட் ஷா என்பவர் மலாக்கா சுல்தானகத்தின் எட்டாவது சுல்தான் ஆகும்.
# ராஜா முதலியார்

## பொது

### போர்த்துகீசியர்கள் ஆக்கிரமிப்பு

அரண்மனை உறவுகளும் இரு பிரிவுகளாகப் பிளவுபட்டது. இந்த ஒற்றுமையின்மையின் காரணத்தினால், மலாக்காவைப் போர்த்துகீசியர்கள் விரைவாக ஆக்கிரமிப்பு செய்ய வழிவகுத்துக் கொடுத்தது.  
ராஜா முதலியாரின் பேச்சைக் கேட்டு பெண்டகாரா துன் முத்தாகிரையும் அவரின் குடும்பத்தைரையும் கொன்றது தவறு என சுல்தான் மகமுட் ஷா பின்னர் உணர்ந்து சுல்தான் பதவியில் இருந்து விலகினார். அவருக்குப் பின்னர் அவருடைய மகன் அகமட் ஷா பதவிக்கு வந்தார். சுல்தான் அகமட் ஷா என்று அழைக்கப்பட்டார்.  
இருப்பினும் மலாக்காவைப் போர்த்துகீசியர்களிடம் இருந்து மீட்க முடியாத காரணத்தினால், 1513-ஆம் ஆண்டில், அவரின் தந்தையார் சுல்தான் மகமுட் ஷாவினால், சுல்தான் அகமட் ஷா கொல்லப்பட்டார்.
# கூமாப்பட்டி

**கூமாப்பட்டி** (*Koomapatti*) என்பது தமிழ்நாட்டின், விருதுநகர் மாவட்டம், வத்திராயிருப்பு வட்டம், வத்திராயிருப்பு ஊராட்சி ஒன்றியத்தில், மேற்குத் தொடர்ச்சி மலையடிவாரத்தில் அமைந்த ஒரு கிராமம் ஆகும். கூமாப்பட்டி வத்திராயிருப்புக்கு மேற்கே 5 கிலோ மீட்டர் தொலைவில் உள்ளது. இதன் அருகில் கான்சாபுரம் கிராமம் உள்ளது.  
கூமாப்பட்டியில் முத்தாலம்மன் கோயிலும் சப்பானி முத்தையா கோயிலும் உள்ளது. 2025 சூன் மாதத்தில் இவ்வூர், இன்ஸ்ட்டாகிராம் மூலம் பிரபலமடைந்து, இதன் இயற்கை சூழல் இணையத்தில் பேசு பொருளானது.
# ரெட் ரிவர் (1948 திரைப்படம்)

***ரெட் ரிவர்*** (Red River) என்பது 1948ஆம் ஆண்டு வெளிவந்த அமெரிக்க மேற்கத்தியத் திரைப்படமாகும். இதை ஹோவார்டு ஹாக்சு இயக்கித் தயாரித்திருந்தார். இத்திரைப்படத்தில் யோவான் வெயின் மற்றும் மான்டிகோமெரி கிலிப்ட் ஆகியோர் நடித்திருந்தனர். த சிசோல்ம் டிரைல் வழியாக டெக்சஸ் முதல்கேன்சஸ் வரையிலான முதல் கால்நடை ஓட்டுதலை ஒரு புனையப்பட்ட கதையாக இத்திரைப்படம் கூறியது. டெக்சஸ் பண்ணையாளர் வெயின் மற்றும் அவரது தத்தெடுக்கப்பட்ட மகன் கிலிப்ட் இடையிலான பிணக்குகளை இத்திரைப்படம் கூறியது.  
வெளியான நேரத்தில், ரெட் ரிவர் திரைப்படமானது வணிக ரீதியாகவும், விமர்சன ரீதியாகவும் வெற்றி பெற்றது. இரண்டு அகாதமி விருதுகளுக்குப் பரிந்துரைக்கப்பட்டது. 1990ல் *ரெட் ரிவர்* திரைப்படமானது ஐக்கிய அமெரிக்க தேசிய திரைப்படம் பதிவேட்டில் காக்கப்படுவதற்காக அமெரிக்கக் காங்கிரசு நூலகத்தால் தேர்ந்தெடுக்கப்பட்டது. "கலாச்சார, வரலாற்று மற்றும் கலைநயமிக்க" படம் எனக் குறிப்பிடப்பட்டது. 2008ஆம் ஆண்டு அமெரிக்க திரைப்பட நிறுவனத்தின் 10 முதல் 10 பட்டியலில் எக்காலத்திலும் சிறந்த ஐந்தாவது மேற்கத்திய திரைப்படமாக ரெட் ரிவர் திரைப்படமானது அமெரிக்க திரைப்பட நிறுவனத்தால் தேர்ந்தெடுக்கப்பட்டது.
# அன்னா பாபாஜி லத்தே

**அன்னா பாபாஜி லத்தே** (Anna Babaji Latthe) (9 டிசம்பர் 1878 - 16 மே 1950) அல்லது **அண்ணாசாஹேப் லத்தே** ஒரு இந்திய அரசியல்வாதியும், சமூக சீர்திருத்தவாதியும், கல்வியாளரும் ஆவார். இவர் சத்யசோதக் சமாஜ் மற்றும் பிராமணர் அல்லாத இயக்கத்தின் தலைவரும் ஆவார்.  
அண்ணாசாஹேப் லத்தே ராஜாராம் கல்லூரியில் ஆங்கில விரிவுரையாளராக தனது வாழ்க்கையைத் தொடங்கினார், பின்னர் கோலாப்பூர் மாநிலத்தின் கல்வி ஆய்வாளராக இருந்தார். இவர் 1920 ஆம் ஆண்டில் பம்பாய் தெற்கு கிராமப்புற தொகுதியில் இருந்து கோலாப்பூரின் சாகுவின் ஆதரவுடன் பிரித்தானிய இந்தியாவின் மத்திய சட்டமன்றத்திற்கு தேர்ந்தெடுக்கப்பட்டார்.  
லத்தே 1925 ஆம் ஆண்டில் கோலாப்பூர் மாநிலத்தின் மூன்றாம் சத்ரபதி ராஜாராமின் ஆலோசகராக நியமிக்கப்பட்டார். திவான் ரகுநாதராவ் சப்னிஸ் ஓய்வு பெற்ற பிறகு, அவர் கோலாப்பூரின் திவானாக நியமிக்கப்பட்டார். வட்ட மேசை மாநாட்டில் கலந்து கொள்ள சிறப்பு அமைப்பால் இவர் பரிந்துரைக்கப்பட்டார். இவர் 1931 ஆம் ஆண்டில் திவான் பதவியிலிருந்து விலகி பெல்காமில் குடியேறினார்.  
லத்தே 1936 ஆம் ஆண்டில் இந்திய தேசிய காங்கிரஸில் சேர்ந்தார் மற்றும் 1937 பம்பாய் பிரசிடென்சி தேர்தலில் பெல்காம் வடக்கு தொகுதியில் இருந்து பம்பாய் சட்டமன்றத்திற்கு தேர்ந்தெடுக்கப்பட்டார். அவர் முதல் கெர் அமைச்சரவையில் நிதி அமைச்சராக நியமிக்கப்பட்டார். இவர் மீண்டும் 1946 ஆம் ஆண்டில் பம்பாய் சட்டமன்றத்திற்குத் தேர்ந்தெடுக்கப்பட்டார்.
# கஹூட்!

**கஹூட்!** (Kahoot!) விளையாட்டு அடிப்படையிலான கற்றல் தளமாகும், பள்ளிகள் மற்றும் பிற கல்வி நிறுவனங்களில் கல்வி தொழில்நுட்பமாக பயன்படுத்தப்படுகிறது."கஹூட்ஸ்", பயனர் உருவாக்கிய பலதேர்வு வினாடி வினாக்களை இணைய உலாவி அல்லது கஹூட் வழியாகப் பயனர்கள் பயன்படுத்த இயலும். இது வளரறி மதிப்பீட்டிற்காக மாணவர்களின் அறிவுத்திறன்களை அறிவதர்காகவோ அல்லது வழக்கமான கற்றல் செயல்பாடுகளில் இருந்து விலகி மாணவர்களுக்கு புதிய அனுபவம் கிடைப்பதற்காகவும் பயன்படுத்தப்படுகிறது. பொது அறிவு வினாக்களுக்கும் இது பயன்படுத்தப்படுகிறது. இந்தத் தளமானது *ஊபிளாஷ், சாக்ரடிவ், குவிஸ்லெட்* போன்ற பிற தொழில்நுட்பக் கற்றல் கருவிகளைப் போலவே உள்ளது.
# கஹூட்!

## வரலாறு மற்றும் வளர்ச்சி

கஹூட்! 2012 இல் ஜோஹன் பிராண்ட், ஜேமி ப்ரூக்கர் மற்றும் மோர்டன் வெர்ஸ்விக் ஆகியோரால் நோர்வே அறிவியல் மற்றும் தொழில்நுட்ப பல்கலைக்கழகத்தின் கூட்டுத் திட்டத்தில் நிறுவப்பட்டது. பேராசிரியர் ஆல்ஃப் இங்கே வாங் உடன் இணைந்து இதனை நிறுவினர், பின்னர் நோர்வே தொழிலதிபர் ஆஸ்மண்ட் ஃபுருசெத் அவர்களுடன் இணைந்தார். அறிவிக்கப்பட்டது.பொதுமக்களுக்கான இதன் சோதனைப் பதிப்பு செப்டம்பர் 2013 இல் வெளியிடப்பட்டது.  
விளையாட்டின் முடிவில், மேடைப் பீடத்தில் முதல் மூன்று மதிப்பெண் எடுத்தவர்கள் இயங்குபடம் மூலமாக சிறப்பிக்கப்படுவார்கள்.பங்கேற்பாளர்கள் தங்கள் அனுபவத்தின் அடிப்படையில் கஹூட்டை மதிப்பிடலாம்.  
2021 இல், கஹூட்! உலகளவில் Clever Inc. இன் வரம்பை விரிவுபடுத்த ஒற்றைப் புகுபதிகை நவீன கற்றல் தளமான கிளவர் இங்க்-ஐ $500 மில்லியனுக்கு வாங்குவதாக அறிவித்தது.
# துன் பெர்பாத்தே பூத்தே

**துன் பெர்பாத்தே பூத்தே** (மலாய் மொழி: *Tun Perpatih Putih bin Tun Perpatih Sedang*; ஆங்கிலம்: *Tun Perpatih Putih* ஜாவி: تون ڤرڤتيه ڤوتيه ); என்பவர் மலாக்கா சுல்தானகத்தின் 6-ஆவது பெண்டகாரா எனும் முதலமைச்சர் பதவியை வகித்தவர். புகழ்பெற்ற பெண்டகாரா துன் பேராக் என்பவரின் தம்பி ஆவார். 1498-ஆம் ஆண்டில் இருந்து 1500-ஆம் ஆண்டு வரையில் பெண்டகாரா பொறுப்பை வகித்தார்.  
1498-ஆம் ஆண்டில் பெண்டகாரா துன் பேராக் *(Bendahara Paduka Tun Perak)* காலமானார். அதன் பிறகு, சுல்தான் மகமுட் ஷாவினால், துன் பெர்பாத்தே பூத்தே மலாக்காவின் புதிய பெண்டகாராவாக நியமிக்கப் பட்டார். பின்னர் இவர் பெண்டகாரா பூத்தே *(Bendahara Putih)* என்று அறியப்பட்டார்.
# துன் பெர்பாத்தே பூத்தே

## பொது

சுல்தான் மன்சூர் ஷா (1456 - 1477), அவருடைய ஆட்சிக் காலத்தில் சீனாவுடன் அரசதந்திர உறவுகளை ஏற்படுத்த விரும்பினார். அப்போது சீனாவை சிங்தாய் *(Jingtai Zhu Qiyu)* எனும் அரசர் ஆட்சி செய்து வந்தார். ஒரு கடிதத்துடன் துன் பெர்பாத்தே பூத்தேவைத் தன் தூதராகச் சீனாவிற்கு அனுப்பி வைத்தார்.  
மலாக்கா சுல்தானகத்தைப் பற்றிய செய்திகள் சீனப் பேரரசரை வெகுவாகக் கவர்ந்தன. அதன் பொருட்டு தன் மகள் ஆங் லீ போ *(Hang Li Po)* என்பவரை, சுல்தான் மன்சூர் ஷாவின் மனைவியாக்கிக் கொள்ள மலாக்காவிற்கு அனுப்பி வைத்ததாகவும் சொல்லப் படுகிறது.
# துன் பெர்பாத்தே பூத்தே

## பொது

### சுமா ஓரியண்டல்

ஆனால் அந்தச் செய்தி உண்மையானதாக இருக்க முடியாது என்று மலேசிய வரலாற்று ஆசிரியர்கள் சிலர் தங்களின் கருத்துகளை முன் வைக்கிறார்கள். சுமா ஓரியண்டல் *(Suma Oriental)* எனும் நூல் 1513-ஆம் ஆண்டு எழுதப்பட்டது. இதை எழுதியவர் தோம் பைரஸ் *(Tom Pires)*.  
இவர் ஒரு போர்த்துக்கீசியர். மலாக்காவைப் போர்த்துகீசியர்கள் கைப்பற்றிய பின்னர் எழுதப்பட்டது. பரமேசுவரா சிங்கப்பூரில் இருந்து வெளியேறிய வரலாற்றை இந்தப் பதிவு எடுத்துரைக்கின்றது..
# துன் பெர்பாத்தே பூத்தே

## பொது

### ஆங் லீ போ புராணக் கதை

பரமேசுவரா என்பவர் ஸ்ரீ விஜய பேரரசின் இளவரசர்; சிங்கப்பூரைக் கடைசியாக ஆட்சி செய்த அரசர்; மலாயா தீபகற்பத்தின் மேற்கு கரை வழியாகப் பயணித்து மலாக்காவைத் தோற்றுவித்தார் என அந்தப் பதிவு சொல்கின்றது. மலாக்காவைப் பற்றிச் சொல்லும் போது செக்குயிம் டார்க்சா *(Xaquem Darxa)*; மொடவார்க்சா *(Modafarxa)* எனும் சொற்களைத் தோம் பைரஸ் பதிவு செய்துள்ளார்.  
தோம் பைரஸ் எழுதிய சுமா ஓரியண்டல் வரலாற்று நூலில், சுல்தான் மன்சூர் ஷாவை ஒரு சீன இளவரசி மணந்ததாக் குறிப்பிடவில்லை. அது மலாக்காவின் இரண்டாவது ஆட்சியாளரான மெகாட் இசுகந்தர் ஷாவை (r.1414 - 1424) மணந்த பெயரிடப்படாத சீனப் பெண்ணைக் குறிக்கிறது. மெகாட் இசுகந்தர் ஷா என்பவர்  
செஜாரா மெலாயுவில் குறிப்பிடப்படாத இந்தப் பெண், ஆங் லீ போ புராணக் கதையின் சாத்தியமான தோற்றமாக வெளிப்படுகிறது.
# துன் பெர்பாத்தே பூத்தே

## பொது

### அரசியல் ஊழல்கள்

துன் பெர்பாத்தே பூத்தே திறமை குறைந்த பெண்டகாரா என்று விவரிக்கப் படுகிறார். அவரின் முதுமை ஒரு காரணமாகக் கூறப்படுகிறது. அவரின் நிர்வாகத்தின் கீழ், மலாக்காவில் அரசியல் ஊழல்கள் அதிகமாக இருந்தன.  
குஜராத் முஸ்லிம் மக்களுக்கும்; மலாய் மக்களுக்கும் இடையே போராட்டங்கள் தீவிரம் அடைந்தன. 1500-இல் துன் பெர்பாத்தே பூத்தே இறந்த பின்னர் துன் முத்தாகிர் என்பவர் பெண்டகாரா பொறுப்பிற்கு வந்தார். இவர் முன்னாள் பெண்டகாரா துன் அலியின் மகனாவார்.
# இலைசாந்தர்

**லைசாந்தர்** (*Lysander*, ; ; கிமு 395 இல் இறந்தார்) என்பவர் ஒரு எசுபார்த்தன் இராணுவ மற்றும் அரசியல் தலைவர் ஆவார். கிமு 405 இல் நடந்த ஈகோஸ்ப்பொட்டாமி சமரில் இவர் ஏதெனியன் கடற்படையை அழித்தார், ஏதென்சை சரணடையச் செய்தார். மேலும் பெலோபொன்னேசியப் போரை முடிவுக்குக் கொண்டு வந்தார். காலியார்டஸ் போரில் இவர் இறக்கும் வரை அடுத்த தசாப்தத்தில் கிரேக்கத்தில் எசுபார்த்தாவின் ஆதிக்கம் நிலைப்பதில் முக்கியப் பங்கு வகித்தார்.  
எசுபார்த்தாவைப் பற்றிய லைசாந்தரின் பார்வை பெரும்பாலான எசுபார்த்தன்களிடமிருந்து வேறுபட்டது; அவர் ஏதெனியன் பேரரசை அகற்றி எசுபார்த்தன் மேலாதிக்கத்தை ஏற்படுத்த விரும்பினார்.
# இலைசாந்தர்

## ஆரம்ப கால வாழ்க்கை

லைசாந்தரின் ஆரம்பகால வாழ்க்கையைப் பற்றி அதிகம் அறியப்படவில்லை. சில பழங்கால ஆசிரியர்கள் அவருடைய தாயார் ஒரு எலட் அல்லது அடிமை என்று பதிவு செய்கிறார்கள். லைசாந்தரின் தந்தை அரிஸ்டோக்ளிட்டஸ் ஆவார். அவர் எசுபார்த்தன் ஹெராக்ளிடேயின் உறுப்பினராக இருந்தார்; அதாவது, இவர் ஹெராக்கிள்சின் வம்சாவளியைச் சேர்ந்தவர். ஆனால் அரச குடும்பத்தைச் சேர்ந்தவர் அல்ல. லைசாந்தர் வறுமையில் வளர்ந்தார், மேலும் அவர் தன்னை கீழ்ப்படிதலுள்ளவராகவும், இணக்கமாகவும் காட்டிக்கொண்டார். புளூடார்க்கின் கூற்றுப்படி, இவர் ஒரு "மாந்த நற்பண்புகள் கொண்ட ஆண்" ஆவார்.
# இலைசாந்தர்

## நோட்டியம் சமர்

கிமு 407 இல் ஏஜியன் கடலுக்கான எசுபார்த்தன் கடற்படை தளபதியாக (நவார்ச்) லைசாந்தர் நியமிக்கப்பட்டார். இந்த காலகட்டத்தில்தான் இவர் பாரசீக மன்னர் இரண்டாம் டோரியசின் மகனான இளைய சைரசின் நட்பையும் ஆதரவையும் பெற்றார்.  
லைசாந்தர் எபேச்சை தளமாக கொண்ட ஒரு வலுவான எசுபார்த்தன் கடற்படையை உருவாக்கும் பணியை மேற்கொண்டார். இதனால் ஏதெனியர்களையும், அவர்களது கூட்டாளிகளையும் எதிர்கொள்ள முடியும் என்று கருதினார்.  
ஆல்சிபியாடீசு ஏதெனியப் பேரரசின் படைகளின் தலைமைத் தளபதியாக நியமிக்கப்பட்டார். மேலும் சமோசுக்குச் சென்று தனது கடற்படையுடன் இணைந்து லைசாந்தரை போருக்கு இழுக்க முயற்சித்தார். எசுபார்த்தன் நவார்ச் லைசாந்தர் ஆல்சிபியாடீசுடன் போரிடுவதற்காக எபேச்சிலிருந்து வெளிவராமலேயே இருந்தார். பின்னர் அல்சிபியாடெஸ் கடற்படைக்கு தேவைப்பட்ட பணத்தைத் திரட்ட வெளியே சென்றபோது, ஏதெனியன் படையை அந்தியோக்கஸ் என்பவரின் பொறுப்பில் வைத்துவிட்டுச் சென்றார். இந்த நேரத்தில் லைசாந்தர் கிமு 406 இல் நோட்டியம் போரில் எசுபார்த்த கடற்படையைக் கொண்டு (பாரசீகர்களின் இளவரசர் இளைய சைரசின் உதவியுடன்) ஏதெனிய கடற்படையை தோற்கடித்தார். லைசாந்தரிரிடம் ஏற்பட்ட தோல்வியானது ஆல்சிபியாடீசின் எதிரிகளால் அவரது கடற்படை தளபதி பதவியைப் பறிக்க ஏற்ற வாய்ப்பாக ஆனது. அவர் பின்னர் மீண்டும் ஏதென்சுக்கு திரும்பவில்லை. திரேசியன் செர்சோனிஸில் தனக்குச் சொந்தமான நிலத்திற்கு அவர் வடக்கே பயணம் செய்தார்.
# இலைசாந்தர்

## பதவியில் இல்லாத நிலை

இந்த வெற்றியை ஈட்டிய பிறகு லைசாந்தர் எசுபார்த்தன் வசம் இருந்த தலைமைத் தளபதி (நவார்ச்சாக) காலிக்ராட்டிடாஸ் என்பவர் வசம் ஒப்படைக்கப்பட்டது. லைசாந்தர் தன் பதவியை விட்டு வெளியேறியபோது பாரசீக இளவரசர் போருக்கு வழங்கிய நிதி அனைத்தையும் சைரசிடம் திருப்பி ஒப்படைத்தார்.  
கிமு 406 இல், காலிக்ராடிடாஸ் ஒரு கடற்படையைத் திரட்டி, லெஸ்போஸ் தீவின், மிதிம்னாவுக்குச் சென்று, அதை அவர் முற்றுகையிட்டார். இந்த நடவடிக்கை ஏதெனியனுக்கான தானிய விநியோகத்துக்கு அச்சுறுத்தலாக ஆனது. இதனால் ஏதென்சு அவர்களின் தளபதி கோனன் தலைமையில் முற்றுகையிலிருந்து அப்பகுதியைக் காக்க ஒரு கடற்படையை அனுப்பியது. காலிக்ராட்டிடாசின் படைகளுக்கும் கோனானின் படைகளுக்கும் ஏற்பட்ட சமரில் தோல்வியுற்ற கோனான் மிட்டிலீனிக்கு பின்வாங்கினார், அங்கு அவர் காலிக்ராட்டிடாஸின் எசுபார்த்தன் கடற்படையால் முற்றுகை இடப்பட்டார்.  
கோனனை விடுவிப்பதற்காக, ஏதெனியர்கள் புதியதாக ஒரு கடற்படையைத் திரட்டினர். அது பெரும்பாலும் புதிதாகக் கட்டப்பட்ட கப்பல்களைக் கொண்டதாகவும், அனுபவமற்ற பணியாளர்களால் நிர்வகிக்கப்பட்டதாகவும் இருந்தது. இந்த கடற்படை எசுபார்த்தன் விட மாற்றக் குறைந்ததாக இருந்தபோதிலும், ஏதெனியர்கள் வழக்கத்திற்கு மாறான புதிய தந்திரோபாயங்களைக் கையாண்டனர். அப்போது லெஸ்போசுக்கு அருகில் நடந்த அர்ஜினுசி சமரில் வியத்தகு, எதிர்பாராத வெற்றியை ஏதெனியர்கள் பெற்றனர். எசுபார்த்தன்கள் கோனானை இட்டிருந்த முற்றுகை உடைக்கப்பட்டது. எசுபார்த்தன் படை கடுமையாக தோற்கடிக்கப்பட்டது. அப்போரின் போரின் போது காலிக்ராட்டிடாஸ் கொல்லப்பட்டார்.
# இலைசாந்தர்

## மீண்டும் தளபதியாக

இந்த தோல்விக்குப் பிறகு, எசுபார்த்தாவின் கூட்டாளிகள் லைசாந்தரை மீண்டும் தளபதியாக நியமிக்க முயன்றனர். என்றாலும், எசுபார்த்தன் சட்டப்படி ஒருமுறை கடற்படைக்கு தலைமை வகித்தவர் மறுமுறை தலைமை வகிக்க முடியாது. எனவே அரக்கஸ் என்பவர் கடற்படை தளபதியாக நியமிக்கப்பட்டார் லைசாந்தர் அவருக்கு துணையாக நியமிக்கப்பட்டார். ஆயினும்கூட, லைசாந்தரே நடைமுறையில் எசுபார்த்தன் கடற்படையின் தளபதியாக செயலாற்றினார்.  
மீண்டும் கடற்படையை வழிநடத்த வந்ததும், லைசாந்தர் எசுபார்த்தன் கடற்படையை ஹெலஸ்பான்ட் நோக்கி செலுத்தினார். ஏதெனியன் கடற்படை அவரைப் பின்தொடர்ந்தது. கிமு 404 இல், ஏதெனியர்கள் தங்கள் மீதமுள்ள கப்பல்களை ஈகோஸ்ப்பொட்டாமியில் ( திரேசியன் செர்சோனீசுக்கு அருகில்) திரட்டினர். கோனனின் தலைமையின் கீழ் இருந்த ஏதெனியன் கடற்படை பின்னர் ஈகோஸ்போடாமி சமரில் லைசாந்தரின் தலைமையிலான எசுபார்த்தன்களால் அழிக்கப்பட்டது. கோனான் சைப்பிரசுக்கு திரும்பினார்.  
பின்னர், லைசாந்தரின் படைகள் பொசுபோரசுக்குச் சென்று பைசாந்தியம் மற்றும் சால்சிடன் இரண்டையும் கைப்பற்றி, அந்த நகரங்களில் வாழ்ந்த ஏதெனியர்களை வெளியேற்றின. பின்னர் லைசாந்தர் லெஸ்போஸ் தீவையும் கைப்பற்றினார். இந்த நடைமுறைகள் எசுபார்த்தன் மேலாதிக்கக் காலத்தின் தொடக்கமாகும்.
படுகொலை லைசாந்தரின் வேண்டுகோளின் பேரில் பர்னாபசால் ஏற்பாடு செய்யப்பட்டது.]]
சமோசைத் தாக்கி கைப்பற்றிய பிறகு, லைசாந்தர் எசுபார்த்தாவுக்குத் திரும்பினார். முன்னாள் ஏதெனியன் தலைவரான ஆல்சிபியாடீசு, ஈகோஸ்ப்பொட்டாமியில் எசுபார்த்தன் வெற்றிக்குப் பிறகு, வடமேற்கு ஆசியா மைனரில் உள்ள பிரிஜியாவில், பாரசீக ஆளுநரான பர்னபாசிடம் தஞ்சம் புகுந்தார். மேலும் அவர் ஏதெனியர்களுக்கு பாரசீகர்களின் உதவியை நாடினார். இதனால் அல்சிபியாட்ஸ் கொல்லப்பட்ட வேண்டும் என்று எசுபார்த்தன்கள் முடிவு செய்தனர் மேலும் லைசாந்தர், பர்னபாஸசின் உதவியுடன் அல்சிபியாட்சை படுகொலை செய்ய ஏற்பாடு செய்தார்.  
லைசாந்தர் ஏதெனியர்களுக்கு எதிராக பெற்ற வெற்றிகளின் மூலம் பெரும் செல்வத்தை குவித்தார். அவற்றை எசுபார்த்தாவிற்கு கொண்டு வந்தார். பல நூற்றாண்டுகளாக லாசெடெமெனியாவில் பணத்தை வைத்திருப்பது சட்டவிரோதமானதாக இருந்தது, ஆனால் புதிதாக உருவாக்கப்பட்ட கடற்படைக்கு நிதி தேவைப்பட்டது மேலும் எப்போதும் பாரசீக நிதி உதவியை எப்போதும் நம்பி இருக்க முடியாது. ரோமானிய வரலாற்றாசிரியர் புளூட்டாக் லைசாந்தர் எசுபார்த்தாவில் செல்வத்தை கொண்டுவந்து குவித்ததை கடுமையாகக் கண்டிக்கிறார். செல்வம் மிகுந்ததால் ஏதெனியர்கள் கடைபிடித்து வாழ்ந்த எளிய வாழ்வு மாறியது. அதனால் ஊழல் விரைவில் நடக்கத் தொடங்கியது. தளபதி கிலிப்பஸ் செல்வத்தை நாட்டிற்கு கொண்டு செல்லும் போது, அவர் ஒரு பெரிய தொகையை அபகரித்தார் மற்றும் அவர் தப்பிச் சென்ற நிலையில் மரண தண்டனை விதிக்கப்பட்டார்.
# இலைசாந்தர்

## ஏதென்சின் எதிர்ப்பு

எசுபார்த்தன்களின் கைப்பாவை அரசாங்கத்தால் ஏதென்ஸிலிருந்து நாடு கடத்தப்பட்ட ஏதெனியன் தளபதி திராசிபுலசு, புதியதாக உருவான சிலவர் ஆட்சியின் அரசாங்கத்திற்கு எதிரான சனநாயகப் பிரிவினரை வழிநடத்தினார். கிமு 403 இல், அவர் அட்டிகாவை ஆக்கிரமித்த நாடுகடத்தப்பட்ட ஒரு சிறிய படைக்கு தலைமைதாங்கினார். மேலும் தொடர்ச்சியான போர்களில், முனிச்சியா போரில் முதலில் ஒரு எசுபார்த்தன் துணைப்படையையும் பின்னர் சிலவர் ஆட்சிக்குழு அரசாங்கத்தின் ( லைசாந்தர் உட்பட) படைகளையும் தோற்கடித்தார். முப்பது கொடுங்கோலர்களின் தலைவர் கிரிடியாஸ் போரில் கொல்லப்பட்டார்.  
முப்பது கொடுங்கோலர்களின் அரசாங்கத்தை தோற்கடித்து, பிரேயஸை ஆக்கிரமித்த நாடுகடத்தப்பட்ட ஏதெனியன்களுக்கும் அவர்களை எதிர்த்துப் போரிட அனுப்பப்பட்ட எசுபார்த்தன் படைகளுக்கும் இடையில் பைரேயஸ் போர் நடந்தது. போரில், எசுபார்த்தன்கள் நாடுகடத்தப்பட்டவர்களை அவர்களின் கடுமையான போராட்டத்தையும் மீறி தோற்கடித்தனர். போருக்குப் பிறகு, லைசாந்தரின் எதிர்ப்பையும் மீறி, எசுபார்த்தாவின் மன்னர் பௌசானியாஸ், ஏதென்சின் இரு பிரிவினர்களுக்கு இடையே சமரசத்தை ஏற்படுத்தினார், இது ஏதென்சில் சனநாயக அரசாங்கம் மீண்டும் ஏற்பட காரணமாயிற்று.
# இலைசாந்தர்

## இறுதி ஆண்டுகள்

ஏதென்சில் பின்னடைவுகளைச் சந்தித்தாலும் லைசாந்தர் எசுபார்த்தால் செல்வாக்கு கொண்டவராகவே இருந்தார். இரண்டாம் அகிசின் மரணத்தைத் தொடர்ந்து புதிய எசுபார்த்தன் மன்னராக இரண்டாம் அஜிசிலேயசைத் தேர்ந்தெடுக்க எசுபார்த்தன்களை அவர் வற்புறுத்தினார். மேலும் பாரசீக மன்னராக பொறுபேற்ற இளைய சைரசின் அண்ணனான இரண்டாம் அர்டாக்செர்க்சசுக்கு எதிராக போராடும் இளைய சைரசை ஆதரிக்க எசுபார்த்தன்களை வற்புறுத்தினார்.  
கிமு 404 இல் ஏதெனியர்கள் தோற்கடிக்கப்பட்ட பின்னர், சிலவர் ஆட்சிக்குழு பிரிவினர் தங்கள் ஆட்சியை மீட்டெடுத்துவிடுவர் என்ற நம்பிக்கையில் லைசாந்தர் அடுத்த விசயத்தில் பார்வையை செலுத்தினார். லைசாந்தர் கிமு 396 இல் பாரசீகத்திற்கு எதிராக போர்த்தொடுக்க எசுபார்தன் மன்னரான இரண்டாம் அஜிசிலேயசை தூண்டினார். அதேசமயம் பாரசீக அரசர் இரண்டாம் அர்தக்செர்க்சசுக்கு எதிராக போராடும் தங்களுக்கு உதவ ஐயோனியர்களால் எசுபார்த்தன்கள் அழைக்கப்பட்டனர். போர்த்தொடரில் சேராத எசுபார்த்தன் படைகளின் தலைமைப் பொறுப்பைப் பெறுவதற்கு லைசாந்தர் நம்பிக்கையுடன் இருந்தார். இருப்பினும், லைசாந்தரின் ஆற்றல் மற்றும் செல்வாக்கின் மீது அஜிசிலேயஸ் கோபமடைந்தார். எனவே அஜிசிலேயஸ் தனது முன்னாள் வழிகாட்டியான லைசாந்தரை விரக்தியடையச் செய்தார். மேலும் எசுபார்த்தா மற்றும் கிரேக்கத்தின் பிரதான நிலப்பரப்பில் இருந்து ஹெலஸ்பாண்டில் உள்ள துருப்புக்களின் தலைமைக்கு லைசாந்தரை விட்டுவிட்டார்.  
கிமு 395 வாக்கில் எசுபார்த்தாவுக்குத் திரும்பி, லைசாந்தர் தீப்ஸ் மற்றும் பிற கிரேக்க நகரங்களுடனான போரைத் தொடங்குவதில் முக்கியப் பங்கு வகித்தார். இது கொரிந்தியப் போர் என்று அறியப்பட்டது. ஏதென்ஸ், தீப்ஸ், கொரிந்து, ஆர்கோஸ் (அகமனசியப் பேரரசின் ஆதரவுடன்) ஆகியவற்றின் புதிய கூட்டணிக்கு எதிராக எசுபார்த்தன்கள் ஒரு படையை அனுப்பத் தயாராகி, கிரேக்கத்திற்குத் திரும்புமாறு அஜிசிலேயசை அழைத்தனர். அஜிசிலேயஸ் தனது படைகளுடன் எசுபா்த்தாவுக்குப் புறப்பட்டார். அவர் ஹெலஸ்பாண்டைக் கடந்து மேற்கு நோக்கி திரேசு வழியாக அணிவகுத்துச் சென்றார்.
# இலைசாந்தர்

## இறப்பு

எசுபார்த்தன்கள் இரண்டு படைகளை ஏற்பாடு செய்தனர். ஒன்று லைசாந்தரின் தலைமையின் கீழும் மற்றொன்று பௌசானியாசின் தலைமையின் கீழும், போயோட்டியாவில் உள்ள ஹாலியார்டஸ் நகரத்தில் சந்திப்பதற்கும் தாக்குவதற்கும் தயாராயின. லைசாந்தர் பௌசானியாசுக்கு முன்னதாகவே வந்து ஆர்கோமெனஸ் நகரத்தை பொயோட்டியன் கூட்டணியில் இருந்து வெளியேறி கிளர்ச்சி செய்ய வற்புறுத்தினார். பின்னர் இவர் தனது படைகளுடன் ஹாலியார்டசுக்கு முன்னேறினார். ஹாலியார்டஸ் போரில், லைசாந்தர் நகரின் சுவர்களுக்கு அருகில் தனது படைகளைக் கொண்டு வந்தபோது எதிர்தாக்குதலில் கொல்லப்பட்டார்.
# உலக முத்த நாள்

**சர்வதேச முத்த நாள்** அல்லது **உலக முத்த நாள்** (World Kissing Day) என்பது ஒவ்வொரு ஆண்டும் சூலை 6 அன்று கொண்டாடப்படுவதாகும். இந்த நடைமுறை ஐக்கிய இராச்சியத்தில் உருவானது, பின்னர் 2000 களின் முற்பகுதியில் உலகம் முழுவதும் ஏற்றுக்கொள்ளப்பட்டது.  
பிப்ரவரி 14, காதலர் தினமும் உலக முத்த நாளாகக் கடைபிடிக்கப்படுகிறது.  
முத்தமிடுவதில் உள்ள சிற்றின்பங்களை நினைவுபடுத்தவும், வழமையான சமூக பழக்கவழக்கமாகவோ அல்லது பாலுறவுக்கு முந்தைய நடவடிக்கையாக மட்டுமே முத்தம் நினைவு கூறப்படுவதனை எதிர்ப்பதனை முக்கிய காரணமாகக் கொண்டுள்ளது.
# கே. ஆர். என். ராஜேஷ்குமார்

**கே. ஆர். என். ராஜேஷ்குமார்** (*K. R. N. Rajeshkumar*) என்பவர் இந்திய அரசியல்வாதியும் தமிழகத்தினைச் சார்ந்த இந்திய நாடாளுமன்ற மேலவை உறுப்பினரும் ஆவர். இவர் தமிழ்நாட்டின் நாமக்கல் மாவட்டம் கட்டாநச்சாம்பட்டியினைச் சார்ந்தவர். இவர் கூட்டுறவு பாடத்தில் இளம் கலை பட்டத்தினையும் முதுநிலை வணிகவியல் பட்டத்தினைச் சென்னை, சென்னை பல்கலைக்கழகத்திலும் பெற்றுள்ளார். இவர் திராவிட முன்னேற்றக் கழகத்தின் சார்பில் தமிழ்நாட்டிலிருந்து இந்திய நாடாளுமன்றத்தின் மேலவையான மாநிலங்களவை உறுப்பினராக 2021ஆம் ஆண்டு நடைபெற்ற இடைத்தேர்தலின் போதும் பின்னர் 2022ஆம் ஆண்டு சூலை நடைபெற்ற தேர்தலின்போதும் தேர்ந்தெடுக்கப்பட்டார்.
# ஆர். தர்மர்

**ஆர். தர்மர்** (*R. Dharmar*) இந்தியாவைச் சேர்ந்த ஓர் அரசியல்வாதியும் இந்திய நாடாளுமன்ற மேலவையான மாநிலங்களவையின் உறுப்பினரும் ஆவார். இராமநாதபுரம் மாவட்டம், முதுகுளத்தூர் வட்டம், புளியங்குடி கிராமம் இவருடைய சொந்த ஊராகும். விவசாயக் குடும்பத்தைச் சேர்ந்த இவர் மறவர் இனத்தைச் சேர்ந்தவராவார்.  
1987-ம் ஆண்டு அதிமுகவில் சேர்ந்த தர்மர் கிளைச் செயலாளர், ஒன்றிய இளைஞரணி துணைச் செயலாளர், ஒன்றியச் செயலாளர் பதவிகளை வகித்துள்ளார். மேலும், இராமநாதபுரம் மாவட்டச் செயலாளர், முதுகுளத்தூர் ஒன்றியக்குழு துணைத் தலைவர், 4 முறை ஒன்றிய கவுன்சிலர், 2 முறை நிலவள வங்கித் தலைவர் என பதவிகள் வகித்துள்ளார். தொடர்ந்து 12 ஆண்டுகளாக முதுகுளத்தூர் ஒன்றிய அதிமுக செயலாளராகவும் 2020 ஆம் ஆண்டு முதல் முதுகுளத்தூர் ஊராட்சி ஒன்றியக் குழுத் தலைவராகவும் பதவி வகித்து வருகிறார். 2022-ஆம் ஆண்டில் அதிமுக சார்பில் மாநிலங்களவை உறுப்பினராக தேர்வு செய்யப்பட்டார்.
# இந்தியாவில் நகர்ப்புறத் தொடருந்துப் போக்குவரத்து

, புறநகர் ரயில், மோனோரயில், பேருந்து விரைவான போக்குவரத்து மற்றும் டிராம் போன்ற நகர்ப்புற போக்குவரத்து அமைப்புகளைக் கொண்ட இந்தியாவின் நகரங்களின் வரைபடம்.]]
மெஜந்தா லைன் .]]
ஒரு EMU.]]
.]]
**இந்தியாவில் நகர்ப்புற இரயில் போக்குவரத்து** அதிக மக்கள்தொகை கொண்ட முக்கிய நகரங்களில் நகரங்களுக்குள்ளேயான போக்குவரத்தில் முக்கியப் பங்கு வகிக்கிறது. இது விரைவான போக்குவரத்து, புறநகர் ரயில், மோனோரயில் மற்றும் டிராம் அமைப்புகளைக் கொண்டுள்ளது. 2021 இல் வெளியிடப்பட்ட ஒரு அறிக்கையின்படி, இந்தியாவின் பதின்மூன்று முக்கிய நகரங்களில் ஆண்டுதோறும் மொத்தம் 2.63 பில்லியன் மக்கள் மெட்ரோ அமைப்புகளில் பயணம் செய்தனர், இதன்மூலம் இந்தியா உலகின் பரபரப்பான நகர்ப்புற விரைவான போக்குவரத்து மையமாக பயணிகளின் எண்ணிக்கையின் அடிப்படையில் உள்ளது. இந்தியாவில் உள்ள ஒருங்கிணைந்த நீளம் கொண்ட மெட்ரோ அமைப்பானது செயல்பாட்டில் உள்ள உலகின் ஐந்தாவது மிக நீளமான மெட்ரோ அமைப்பு ஆகும்.  
நகர்ப்புற மேம்பாட்டு அமைச்சகத்தின் நகர்ப்புற போக்குவரத்து பிரிவு, மத்திய அளவில் மெட்ரோ ரயில் திட்டங்கள் உட்பட நகர்ப்புற போக்குவரத்து விஷயங்களின் ஒருங்கிணைப்பு, மதிப்பீடு மற்றும் ஒப்புதல் ஆகியவற்றுக்கான முனையமாகும். நகர்ப்புற வளர்ச்சி அமைச்சகத்தின் நகர்ப்புற போக்குவரத்தில் அனைத்து தலையீடுகளும் தேசிய நகர்ப்புற போக்குவரத்து கொள்கை, 2006 விதிகளின்படி மேற்கொள்ளப்படுகின்றன.
# இந்தியாவில் நகர்ப்புறத் தொடருந்துப் போக்குவரத்து

## சொற்களஞ்சியம்

இந்திய நகரங்களில் பல்வேறு வகையான செயல்பாட்டிலுள்ள், கட்டுமானத்தில் உள்ள மற்றும் திட்டமிடப்பட்டுள்ள என பல்வேறு நகர்ப்புற போக்குவரத்து அமைப்புகள் உள்ளன. ஒரு நகரத்தின் மக்கள் தொகை, நிதி சாத்தியம் மற்றும் தேவை ஆகியவற்றின் அடிப்படையில் இந்த அமைப்புகள் செயல்படுத்தப்படுகின்றன.
**மெட்ரோ நியோ**  
| நீர் மெட்ரோ | } |
| --- | --- |  
- **விரைவான போக்குவரத்து :** விரைவான போக்குவரத்து அல்லது மெட்ரோ என இந்தியாவில் பிரபலமாக அறியப்படுகிறது, இது ஒரு நகர்ப்புற உயர் திறன் கொண்ட இரயில் அமைப்பாகும், இது பொதுவாக பெருநகரங்களில் இயக்கப்படுகிறது. இந்த அமைப்புகள் இந்திய இரயில்வேயில் இருந்து பிரிக்கப்பட்டு அவற்றின் சரியான பாதையைக் கொண்டுள்ளன. உதாரணம்: டெல்லி மெட்ரோ, சென்னை MRTS
- **புறநகர் இரயில்வே :** புறநகர் ரயில் அல்லது இந்தியாவில் உள்ளூர் ரயில் அமைப்பு என்று பிரபலமாக அறியப்படுகிறது, இது ஒரு நகர்ப்புற ரயில் போக்குவரத்து அமைப்பாகும், அங்கு புறநகர் பகுதிகள் நகரின் மையத்துடன் இணைக்கப்பட்டுள்ளன. இந்த அமைப்புகள் இந்திய ரயில்வேயுடன் இணைக்கப்பட்டு இயக்கப்படுகின்றன. உதாரணம்: மும்பை புறநகர் இரயில்வே
- **நடுத்தர கொள்ளளவு கொண்ட ரயில் :** இது ஒரு விரைவான போக்குவரத்து (மெட்ரோ) அமைப்பாகும், இது இலகுரக இரயிலை விட அதிக திறன் கொண்டது, ஆனால் நடுத்தர தேவைக்கு சேவை செய்ய விரைவான போக்குவரத்து அமைப்பை விட குறைவாக உள்ளது. இது எதிர்கால தேவை அதிகரிப்பைக் கருத்தில் கொண்டு கட்டப்பட்டுள்ளது, இதனால் இது வழக்கமான மெட்ரோவாக எளிதில் மாற்றப்படும். உதாரணம்: ரேபிட் மெட்ரோ குர்கான்
- **இலகு ரயில் :** குறைந்த தேவை உள்ள நகரங்களில் இலகு ரெயில் பயன்படுத்தப்படுகிறது. இது விரைவான போக்குவரத்து மற்றும் டிராம் அமைப்புகளின் கலவையாகும். இது டிராம் சேவைகளுடன் ஒப்பிடும்போது அதிக திறன் மற்றும் வேகம் கொண்டது மற்றும் பெரும்பாலும் வேலியிடப்பட்ட பிரத்யேக தடங்களைக் கொண்டுள்ளது. உதாரணம்: ஸ்ரீநகர் மெட்ரோ
- **மோனோரயில் :** இந்த அமைப்பானது ஒற்றை இரயில்/பீமில் இயங்கும் ரயில்களைக் கொண்டுள்ளது. இது நடுத்தர திறன் போக்குவரத்தில் அதன் பயன்பாட்டைக் கண்டறிந்துள்ளது, ஆனால் குறைந்த செயல்திறன் மற்றும் அதிக செலவுகள் காரணமாக, இது இந்தியாவில் ஓரங்கட்டப்பட்டது. உதாரணம்: மும்பை மோனோரயில்
- **பிராந்திய போக்குவரத்து அமைப்பு :** இந்த அமைப்பு ஒன்றுக்கொன்று அருகாமையில் இருக்கும் அதே அளவிலான இரண்டு நகரங்களுக்கு இடையில் அல்லது நகர்ப்புற நகரம் மற்றும் அருகிலுள்ள சிறிய நகரங்களுக்கு இடையே இயக்கப்படுகிறது. உதாரணம்: டெல்லி-மீரட் RRTS
- **டிராம் :** இந்த அமைப்புகள் இந்தியாவின் மிகப் பழமையான நகர்ப்புற போக்குவரத்து முறைகளில் ஒன்றாகும். அவை குறைந்த திறன் கொண்ட, மெதுவாக நகரும் ரயில்கள், அவை நகர்ப்புற தெருக்களில் பதிக்கப்பட்ட தடங்களில் இயங்கும். உதாரணம்: கொல்கத்தா டிராம்
# இந்தியாவில் நகர்ப்புறத் தொடருந்துப் போக்குவரத்து

## சொற்களஞ்சியம்

### இரயில் அல்லாத நகர்ப்புற போக்குவரத்து

- **பேருந்து விரைவான போக்குவரத்து :** இந்தியாவில் உள்ள பேருந்து விரைவு போக்குவரத்து அமைப்புகள் வழக்கமான பேருந்துகள் அல்லது அதிக திறன் கொண்ட பேருந்துகளைப் பயன்படுத்துகின்றன, மேலும் அவை மற்ற போக்குவரத்திலிருந்து பிரிக்கப்பட்ட தமக்கென சொந்த வழியைக் கொண்டுள்ளன. உதாரணம்: போபால் பஸ் ரேபிட் டிரான்ஸிட் சிஸ்டம்
- **மெட்ரோ நியோ :** இவை பஸ் ரேபிட் ட்ரான்சிட் சிஸ்டம்கள் ஆகும், அவை ட்ராலிபஸைப் போன்று மின்சாரம் கொண்ட மேல்நிலை கம்பிகளைப் பயன்படுத்துகின்றன, ஆனால் அதிக திறன் கொண்டவை மற்றும் தனித்த பாதைகள் கொண்டிருக்கும். உதாரணம்: கிரேட்டர் நாசிக் மெட்ரோ
- **நீர் மெட்ரோ **நீர் அடிப்படையிலான நகர்ப்புற போக்குவரத்து அமைப்பு பொதுவாக ஆறுகளில் அமைந்துள்ள நகரங்களில் செயல்படுத்தப்படுகிறது **.** இந்த அமைப்புகள் அடிப்படையில் ஒருங்கிணைக்கப்பட்ட படகு அமைப்புகளாகும். உதாரணம்: கொச்சி வாட்டர் மெட்ரோ
# இந்தியாவில் நகர்ப்புறத் தொடருந்துப் போக்குவரத்து

## வரலாறு

இந்தியா அதிவேக மெட்ரோ அமைப்பாக கான்பூர் மெட்ரோவை உருவாக்குவதற்கான புதிய உலக சாதனையை உருவாக்குவதன் மூலம் 2020களின் தசாப்தத்தைக் தொடங்கியது, இதன் கட்டுமானம் தொடங்கி இரண்டு ஆண்டுகளுக்குப் பிறகு 28 டிசம்பர் 2021 அன்று திறக்கப்பட்டது. கான்பூரைத் தொடர்ந்து புனே மெட்ரோ ஆனது அதன் ஆரம்ப இரண்டு பாதைகளுக்கு மார்ச் 2022 இல் கொடியிடப்பட்டன, இதன் மூலம் மகாராஷ்டிரா மாநிலத்தில் மெட்ரோ சேவை உள்ள பெருநகரங்களின் எண்ணிக்கையை மூன்றாகக் கொண்டு சென்றது.
# இந்தியாவில் நகர்ப்புறத் தொடருந்துப் போக்குவரத்து

## விரைவான போக்குவரத்து

நீலக் கோடு, இந்தியாவின் மிகப்பெரிய மெட்ரோ அமைப்பு.]]
வடக்கு-தெற்கு (நீலம்) பாதை இந்தியாவின் மிகப் பழமையானது]]
ஒரு நிலத்தடி நிலையம்.]]
இந்தியா முழுவதும் தற்போது பதினைந்து நகரங்களில் செயல்படும் விரைவான போக்குவரத்து (பிரபலமாக 'மெட்ரோ' என அழைக்கப்படுகிறது) அமைப்புகள் உள்ளன. டெல்லி மெட்ரோ மிகப்பெரிய மெட்ரோ அமைப்பாகும், இது தேசிய தலைநகர் பிராந்தியத்தில் உள்ள சில அருகிலுள்ள நகரங்களை இணைக்கிறது. டிசம்பர் 2021 நிலவரப்படி, இந்தியாவில் செயல்பாட்டு மெட்ரோ பாதைகள் மற்றும் 15 நகரங்களில் 604 மெட்ரோ நிலையங்கள் உள்ளன. மேலும் 568.15&nbsp;கிமீ மெட்ரோ பாதைகள் கட்டப்பட்டு வருகின்றன.  
கொல்கத்தா மெட்ரோவைத் தவிர (இது இந்திய ரயில்வேயின் கீழ் அதன் சொந்த மண்டலத்தைக் கொண்டுள்ளது), இந்த விரைவுப் போக்குவரத்து மெட்ரோ பாதைகள் இந்திய இரயில்வேயால் இயக்கப்படவில்லை, இது உள்ளூர் அதிகாரத்தின் தனித் தொகுப்பாகும். மெட்ரோ அமைப்புகள் மட்டுமின்றி, சென்னை மற்றும் ஹைதராபாத் நகரங்கள் இந்திய இரயில்வேயால் இயக்கப்படும் வெகுஜன போக்குவரத்து அமைப்புகளையும் கொண்டுள்ளன, அவை முறையே சென்னை MRTS மற்றும் ஹைதராபாத் MMTS என அழைக்கப்படுகின்றன. இந்தியாவின் முதல் விரைவான போக்குவரத்து அமைப்பு கொல்கத்தா மெட்ரோ ஆகும், இது 1984 இல் செயல்படத் தொடங்கியது. டெல்லி மெட்ரோ முழு நாட்டிலேயே மிகப்பெரிய நெட்வொர்க்கைக் கொண்டுள்ளது.  
2006 ஆம் ஆண்டில், தேசிய நகர்ப்புற போக்குவரத்துக் கொள்கையானது குறைந்தபட்சம் 20 லட்சம் (2 மில்லியன்) மக்கள்தொகை கொண்ட ஒவ்வொரு நகரத்திலும் ஒரு மெட்ரோ ரயில் அமைப்பை உருவாக்க முன்மொழிந்தது.  
2002 முதல் 2014ஆம் ஆண்டு வரை இந்திய மெட்ரோ கட்டமைப்பு 248கி.மீ விரிவடைந்தது.  
பின்னர் 11 ஆகஸ்ட் 2014 அன்று, பத்து இலட்சத்திற்கும்( 1 மில்லியன்) அதிகமான மக்கள்தொகை கொண்ட அனைத்து இந்திய நகரங்களுக்கும் மெட்ரோ ரயில் அமைப்பை செயல்படுத்த நிதி உதவி வழங்குவதாக மத்திய அரசு அறிவித்தது. மே 2015 இல், மத்திய அரசு 50 நகரங்களில் மெட்ரோ ரயில் அமைப்புகளை செயல்படுத்துவதற்கான மத்திய நகர்ப்புற மேம்பாட்டு அமைச்சகத்தின் முன்மொழிவுக்கு ஒப்புதல் அளித்தது, திட்டமிடப்பட்ட திட்டங்களில் பெரும்பாலானவை சிறப்பு நோக்க அமைப்புகள் மூலம் செயல்படுத்தப்பட வேண்டும், இது 50:50 கூட்டு முயற்சிகளாக யூனியன்பிரதேசம் (அ) அந்தந்த மாநில அரசும் மத்திய அரசும் ) இணைந்து முதலீடு செய்யும்  
அரியானா மாநிலம் குருகிராம் நகரில் 2009ம் ஆண்டு அறிவிக்கப்பட்டு 2013ல் துவக்கப்பட்ட மெட்ரோ இரயில்வே அமைப்பு தனியாரால் நிருவகிக்கப்படும் முதல் இந்திய மெட்ரோ இரயில் ஆகும். பின்னர் இது இந்திய அரசோடு இணைந்து அரியானா மாநில அரசினால் 20:80 என்ற வகைப்பாட்டில் கையகப்படுத்தப்பட்டது.  
மார்ச் 2017 இல் வெளியிடப்பட்ட ஒரு புதிய வரைவுக் கொள்கையில், மாநில அரசுகள் மெட்ரோ ரயிலை "கடைசி விருப்பமாக" கருதி, மற்ற அனைத்து வெகுஜன விரைவு போக்குவரத்து அமைப்புகளையும் கருத்தில் கொண்ட பின்னரே அதை செயல்படுத்த வேண்டும் என்று மத்திய அரசு கூறியது. மெட்ரோ ரயில் அமைப்புகளை அமைப்பதற்கான அதிக செலவு காரணமாக இந்த முடிவு எடுக்கப்பட்டுள்ளது. ஆகஸ்ட் 2017 இல், மத்திய அரசு புதிய மெட்ரோ ரயில் திட்டத்திற்கு தனியார் கூட்டுறவில் ஈடுபடும் வரை நிதி உதவி வழங்க மாட்டோம் என்று அறிவித்தது.
# இந்தியாவில் நகர்ப்புறத் தொடருந்துப் போக்குவரத்து

## விரைவான போக்குவரத்து

### ட்ராக் கேஜ்

துணைக் கண்டத்தில் உள்ள பெரும்பாலான ரயில் பாதைகளை உருவாக்கும் அகலப்பாதை போலல்லாமல், இந்தியாவில் உள்ள மெட்ரோ ரயில் பாதைகள் முக்கியமாக நிலையான பாதைகளால் ஆனவை. கொல்கத்தா மெட்ரோ மற்றும் டெல்லி மெட்ரோ போன்ற திட்டங்கள் அவற்றின் ஆரம்பகால பாதைகளுக்கு அகலப்பாதையை பயன்படுத்தியது, ஆனால் நவீன வெளிநாட்டு ரேக்குகளை வாங்குவதற்கும் சர்வதேச தரத்தை பின்பற்றுவதற்கும், பின்வரும் அனைத்து பாதைகளுக்கும் இந்தியா நிலையான பாதையை கொண்டு சென்றது.